﻿ البطولة التونسية: محمد الصالح لطرش | الأمة التونسية
اليوم الإثنين 18 فبراير 2019 - 11:58 مساءً
Home » البطولة التونسية: محمد الصالح لطرش
أخر تحديث : الأحد 13 مايو 2018 - 7:08 مساءً
ثمانية جنرالات لوجيروLogerot، دي بريمDe Breme، ڨومGaume، فينسندونVincendon، ريترRitter، دلباكDelbecque، عاللاندGalland، فورجمولForgemol و بريارBreart … و عشرات من جند الفرانسيس و أذيالهم الڨومية و زواوة الدزيرية و أساطيلهم البحرية : خمسة فرڨاطات كبار حاصرت بنزرت و هاجمتها و حاصرت طبرڨة بحرا و هاجمتها هذا الكل أمام تخاذل السلطة الرسمية و خيانة الصادق باي للأمة؛
من بعد حمـــــــــودة ☆ نقمة للكفـار عـز جنــــوده
و امــــــــا الصادق ☆ لاش يخدم في الســـــــــودة
بـاع عمـــــــــــــــالة ☆ باهية مڤــــــــــــــــــــدودة
لرومي ما يســــــواش ☆ دخلها بجنــــــــــــــــــوده
بمدافعه وعســــــــــــــــــــاكره ☆ و بـــــــــــــاروده
توڨ فيها النـــــــــــــــــــــــــار☆ كان خرتوا فينا العيطة للقهار
إذن ها الخيانة الموصوفة من السلطة رافقتها ملحمة كبيرة من الأمة الحية إلي تكالبت عليها سلطة فاسدة في شخص الصادق باي و عدوّ متمكن من أسباب القوة يتمثل في فرنسا و من أبطال المقاومة هذي المجهولين : محمد الصالح بالأطرش أصيل “خنڨة البريكة” في عمدون إلي كان عندو قدر كبير في عرشو و في عروش الجهة و كان مقرب من السلطة المركزية في تونس و مكلفا منها كعامل (أو خليفة).
محمد الصالح (حسن) بالأطرش رغم إنو ما يسمعشي، رغم إنو مقرب من سلطة الباي، رغم إنو يواجه في ثمانية جنرالات برا و بحرا، رغم إنو في عدد صغير من المقاتلين المسلحين بأسلحة عتيقة إلا أنو تصدى لها الجيش الجرار و نجح بش يمحي مقدمته متحصنا بالجبال و الأوعار و متسلحا بإرادة كبيرة و بإيمان صادق بتونس و بضرورة الدفاع عنها…
محمد الصالح بالأطرش ربح عسكريا “خلوا فرايسهم للنسور هديـــــــــــــــة ☆ و الهوش ياكل في لحوم لـــــــرذال” و كان مجهز نفسوا لكرّة أخرى “حسن باللطرش في الجبل تبييــــــــا ☆ و ڤالهم من غدوة كملوا ال مــــازال” و لكن يومة غدوة حتى جندي فرانساوي ما يقدم و النهار الي من بعد نفس السيناريو بل خرج من باجة ثلة من أعيانها و شيوخها و نواب الباي أعطوا الأمان للفرانسيس و طلبوا من ها البطل إنو ما يتعرضشي ل”ضيوف الباي”.
“محمد الصالح بالأطرش ما قتلوش كرطوش الفرانسيس .. بل أن الخيانة الكبيرة الي حسها تسببتلو في صدمة صارعها أسبوعا قبل أن يتوفى رحمه الله في جوان 1881.
صناديدنا حموا الراية و الأمة التونسية من السقوط … أداو واجبهم إلي تمليه عليهم النخوة و الرجولية و محبة البلاد و كيف نقرا تاريخهم و المجهودات إلي بذلوها يزيدو يكبروا في عيوني و يزيد قدرهم يعلى عندي و تزيد رغبتي في تحقيق جزأ بسيط من أحلامهم ببلاد عزيزة و منيعة و كريمة يتعز فيها التونسي و ينذل فيها كل معتدي على ها الأمة الغالية.
أبطال تونس بمآثرهم يقدموا رسالة بليغة لينا كجيل الشباب و لازمنا كتوانسة نكونوا أهل لهذة المسؤولية و نكونوا قبل هذا الكل واعين بتونسيتنا و قابلينها و متصالحين معاها.
كلمات دليلية أمة تونسية إستقلال الأمة التونسية الاستعمار الفرنسي البطولة التونسية التاريخ التونسي مقاومة